Kárpátok alatt Versmondó és képzőművészeti alkotóverseny
Versenyfelhívás

A Károli Gáspár Református Egyetem Pedagógiai Kara versmondó és képzőművészeti alkotóversenyt rendez a felsőoktatási intézmények hallgatóinak. 

A rendezvény célja: kultúra- és hagyományápolás, a Kárpát-medencei magyar költők szellemi örökségének ápolása. A Kányádi Sándor költészete előtt tisztelgő versmondó és versillusztrációs verseny folytatásaként a Pedagógiai Kar új néven, változatosabb témakiírással idén már másodszor rendezi meg a felsőoktatási intézmények hallgatóinak szánt megmérettetést, ilyen módon is hozzájárulva a hazai és határon túli magyar nyelvű alkotók életművének elmélyültebb megismertetéséhez. Minden évben más és más jeles költőt állítunk rendezvényünk középpontjába. 2026-ban versenyünket az Erdélyben 100 éve alapított Helikoni közösség jeles tagja, a 88 éve elhunyt Dsida Jenő művészetének szenteljük. 

A verseny időpontja: 2026. június 3. (szerda) 

Helyszín: Károli Gáspár Református Egyetem Pedagógiai Kar 
Nagykőrös, Hősök tere 5. 

A versmondó verseny résztvevői kötelező versként Dsida Jenő Szeretnék vagy Út a Kálváriára című versei közül mondják el az egyiket, valamint szabadon választott versként egy 20. vagy 21. századi magyar költő versét adják elő. A szabadon választott vers előadásának időtartama ne haladja meg az 5 percet. 

Intézményenként (egyetemi/főiskolai karonként) maximum két fő jelentkezését várjuk.
Jelentkezési határidő: 2026. május 10.

A kari versmondó verseny válogatóversenyéről
 
A kiírás értelmében 2026-ban kari szintű válogatóversenyt rendezünk, amely kvalifikál a Károli-egyetem által meghirdetett versenyre. A versenyen az Apáczai Csere János Pedagógiai, Humán- és Társadalomtudományi Kar nappali és levelező tagozatos hallgatói indulhatnak. Az első két helyezett szerez jogot arra, hogy karunkat képviselje a rangos megmérettetésen.
 
A válogatóverseny két fordulóból áll:
 
1. A kötelező Dsida Jenő-vers elmondása (a választás szabad),
2. A szabadon választott vers elmondása.
 
A verseny lebonyolításának rendje a jelentkezők számának függvényében változhat, erről a jelentkezések lezárulta után adunk érdemi tájékoztatást.

A kari válogatóverseny időpontja: 2026. május 5. 13:00‒16:00
Helyszín: Apáczai-kar, I. számú oktatási épület, Barsi Ernő terem.

Jelentkezési határidő: 2026. április 30.
 
Jelentkezni a megadott határidőig emailben a suto.csaba@sze.hu címen lehet, a következő adatok megadásával: hallgató neve, Neptun-kódja, emailcíme, a szabadon választott vers szerzője, címe, felkészítő tanára neve. A tárgy mezőbe kérjük, írják: Kárpátok alatt versmondó verseny.
A szabadon választott vers szövegét a jelentkezéssel együtt kérjük elektronikusan megküldeni a fenti emailcímre.

Győr, 2026. március 24.




A versmondó verseny két kötelező verse


Szeretnék
	 	
Szeretnék:
kimenni messze, a víz partjára
s a lemenő nappal szembenézve
nekidőlni egy fának.

Hetenként többször.

A fejemet is hátravetve
hallgatni a halk szúnyogdongást,
meg a zsongó, csobogó vizet,
mikor beszél a Csenddel.

Úgy maradni,
míg feljönnek a csillagok
és simogató ezüst fényüket
fejemre hintik.

...Először egy napig maradni ott
azután két napig,
azután három napig,
azután mindig...

Szatmár, 1925. július 10-én





Út a Kálváriára

Reszkető, enyhe fény sugárzik.
Egy felhő lassudan megyen.
A lélek fáj, a fény sugárzik.
Valaki ballag a hegyen,
hűs homlokáról fény sugárzik
s szemét lehúnyja − úgy legyen!

Elszállt szerelem illatától
kövér és fűszeres a lég.
Halott szerelem illatából
soha, de sohasem elég.
Bomló szerelem illatából
sejti a szív, hogy itt a vég.

A seb szép csöndesen begyógyult,
− ó, angyalok, bús, kék szeme −
a seb már nem sajog, begyógyult,
− ó, halkan búgó, mély zene! −
a seb már régesrég begyógyult
és mintha mégis vérzene.

Valaki lépked, felfelé tart.
Bozót közt víg madársereg.
Valaki lassan felfelé tart.
Tövisről vérharmat csepeg.
Valaki fel, a csúcs felé tart,
hogy önmagát feszitse meg.
